Video: ‘Tornado’ in Velddrif raar, maar waarDie waterspuier het Saterdag omstreeks 17:00 vir Velddrif getref (Foto: Verskaf) Die inwoners van Velddrif krap kop oor ŉ waterspuier, ŉ soort tornado, wat dié Weskusdorp Saterdagmiddag getref het. Die voorval het Saterdag skade aan verskeie huise en motors aangerig. ŉ Waterspuier word deur die Wêreld Meteorologiese Organisasie (WMO) gedefinieer as ŉ relatiewe klein, roterende draaikolk – wat nes ŉ tornado lyk, maar oor watermassas vorm. Volgens Johan Moolman, DA-raadslid op Velddrif, is die waterspuier ŉ “rare weerverskynsel”, maar is dit nie die eerste keer dat dit hierdie dorp tref nie. Daar is jare gelede ook só verskynsel in Port Owen in Velddrif aangemeld. Volgens Moolman het die waterspuier omstreeks 17:00 in Bokkomlaan, reg langs die Bergrivier, toegeslaan. Dit het later in Voortrekkerstraat se rigting beweeg en verdere skade aangerig. “Twee woonstelle en ŉ huis in onderskeidelik Bokkom- en Voortrekkerlaan se dakke is afgeruk. Grensmure is omgewaai en bome is ontwortel, wat skade aan motors en infrastruktuur aangerig het,” het Moolman bevestig. Soos die waterspuier meer na die binneland beweeg het, het dit in intensiteit afgeneem, sê Moolman. Video’s en foto’s van die waterspuier is wyd op sosiale media versprei. Die Suid-Afrikaanse Weerdiens (SAWD) ondersoek die moontlikheid van ŉ waterspuier en sal later in die week ŉ verslag daaroor uitreik.